รัฐบาล เร่งจัดหาวัคซีนไฟเซอร์รวม 30 ล้านโดส นักวิจัยไทยเดินหน้าพัฒนาวัคซีน 4 ตัวหลักเพื่อป้องกันโรคโควิด-19
นางสาวรัชดา ธนาดิเรก รองโฆษกประจำสำนักนายกรัฐมนตรี กล่าวในรายการนารีสโมสรถึงความคืบหน้าการสั่งซื้อวัคซีนป้องกันโควิด -19 ว่าคณะรัฐมนตรีได้ให้ความเห็นชอบงบประมาณ 9,300 ล้านบาทเมื่อวันที่17 สิงหาคมที่ผ่านมา เพื่อดำเนินการจัดซื้อวัคซีนไฟเซอร์จำนวน 20 ล้านโดส และเห็นชอบสั่งเพิ่มเติมอีก 10 ล้านโดส จะทำให้มีวัคซีนไฟเซอร์เข้ามาในประเทศไทยในช่วงไตรมาสที่ 4 จำนวนทั้งหมด 30 ล้านโดส พร้อมกันนี้ ยังถือเป็นความภาคภูมิใจของนักวิจัยไทยที่สามารถพัฒนาวัคซีน 4 ตัวหลัก ตัวแรกเป็นของโรงพยาบาลจุฬาสภากาชาดไทย โดยคณะแพทย์ศาสตร์ โรงพยาบาลจุฬาลงกรณ์มหาวิทยาลัย ร่วมมือกับมหาวิทยาลัยเพนซิลวาเนีย ผลิตวัคซีน ChulaCov19” (จุ-ฬา-คอฟ-ไนน์-ทีน) เป็นชนิด mRNA เช่นเดียวกับวัคซีนไฟเซอร์ และโมเดอร์นา อยู่ระหว่างทดลองในคนระยะที่ 2 ส่วนวัคซีนตัวที่ 2 เป็นวัคซีนใบยา สกัดสารโปรตีนจากใบยาสูบ เป็นผลงานของบริษัท ใบยาไฟโตฟาร์ม จำกัด อยู่ระหว่างการทดลองในคนในระยะที่ 1 และ 2 เช่นกัน ตัวที่ 3 เป็นวัคซีนเชื้อตาย เป็นงานวิจัยขององค์การเภสัชกรรม ร่วมกับมหาวิทยาลัยมหิดล เริ่มทดลองกับคนในระยะที่ 2 เมื่อเดือนกรกฎาคมที่ผ่านแล้ว คาดว่าจะทราบผลในช่วงปลายปีนี้ และตัวที่ 4 เป็นวัคซีนชนิดดีเอ็นเอ จากบริษัท ไบโอเนท-เอเชีย จำกัด และบริษัทเทคโนแวร์เรีย อยู่ระหว่างยื่นขออนุมัติกับสำนักงานคณะกรรมการอาหารและยา ( อย.) คาดว่าจะเริ่มทดลองระยะที่ 1 ในคนได้ภายในเดือนตุลาคมนี้ และจะไปทดสอบที่ประเทศออสเตรเลียด้วย